Ádám Tamás

*Felhevült kövek*

*Mariannának*

Helyére kerülnek a gyalult tetőlécek,

mintha vajba csusszannának fényes

szögek. Csuklódon kirajzolódnak

az erek, rövid eső mossa homlokod,

verejtékezel. Találkozás közeli állapot.

Mielőtt összefonódunk, felteszed a

húslevest. Az égen kidöntött tintatartó

hagy nyomot. Karnyújtásnyira tőlünk

visszafordulnak a rádiójelek. Egyre

tágul a Hubble szeme.

Ketten leszünk csak láthatatlanok.

Felöltözteted a freskó meztelen

alakjait. Ruhád földre hullik, mustáros

alkonyba merülünk, alig fáj érintésed.

A pusztuló kerti tó felhevült köveit

bőrödhöz érintem, megnyílnak

a hajlatok.